Papersnake/gushiwen huggingface dataset:
偕簿尉过石照山祷雨 其三
虞俦（宋代）

野火烧渠经几秋，却将光彩閟深幽。尘中纵有人磨镜，俗状年来我亦羞。
郾城晚饮奉赠副使马侍郎及冯、李二员外
韩愈（唐代）

城上赤云呈胜气，眉间黄色见归期。

幕中无事惟须饮，即是连镳向阙时。
横吹曲辞。长安道
孟郊（唐代）

胡风激秦树，贱子风中泣。家家朱门开，得见不可入。

长安十二衢，投树鸟亦急。高阁何人家，笙簧正喧吸。
宫词一百首
岳珂（宋代）

侍宴群儒立绛都，太清楼下望金舆。
御前枣刻亲摹写，手赐新镌古法书。
菩萨蛮·隔花才歇廉纤雨
纳兰性德（清代）

隔花才歇廉纤雨，一声弹指混无语。梁燕自双归，长条脉脉垂。
无屏山色远，妆薄铅华浅。独自立瑶阶，透寒金缕鞋。
复和五松小龙女歌
方行（元代）

东方龙君降灵女，腾飙曳烟轧腥雨。
扑花扫海神为悲，玉帝封为九河主。
贝宫铜龙刺云滑，彤台斗玉蛟柱八。
琼丝络凤骑紫霞，金帖珑珑水晶袜。
鳌头牵波月簌漉，翠幄银屏沓珠屋。
倒窣天瓢浇火龙，九点齐州一时绿。
挝钟欢饮邀万年，花宫盘盘象青天。
湘妃献乐鼓冰弦，下窥四海销氛烟。
杂咏下 叠嶂
洪适（宋代）

愚公移叠嶂，神助到盘洲。细问昭亭路，今非风马牛。
秋树
陆游（宋代）

秋风一夜吹桥树，明日来看已非故。
吴中九月霜尚薄，落叶半随飞鸟去。
老人心事感凋零，只欲逢秋醉不醒。
范宽用意真难解，偏写丹枫作画屏。
黄山观
蒋时中（宋代）

黄鹤山中黄鹤观，黄鹤仙人此修炼。
功成羽化归丹丘，环佩珊珊度遥汉。
昔闻有鸟名令威，去家千年今来归。
仙人一去不复返，长松落雪秋霏霏。
寄题微州李君博文阁
陈文蔚（宋代）

曾参一唯外，相顾了无言。
颜渊但如愚，永谢枝叶繁。
后人谓二子，独得道之原。
脱落章句卑，统宗而会元。
谁知圣门教，入道固有门。
非博奚反约，溯流乃求源。
颜曾日用功，如海众水吞。
及其成功后，木落归本根。
固非求捷径，大学废讲论。
李君敞高阁，驾言避俗喧。
藏书比邺侯，日夕手自翻，
百家期贯穿，目击万里存。
上下洞今古，高深察乾坤。
一旦忽融会，豁然破篱籓。
笑彼习忘子，读书尝惮烦。
和梅花百咏诗 其九十九 玉笛梅
王夫之（明代）

曲里寻春已惘然，瑶村况觅洞庭仙。空花和合声香色，带影独头起识田。
遗黄琼书
李固（两汉）

闻已度伊洛，近在万岁亭。岂即事有渐，将顺王命乎？盖君子谓：事伯夷隘，柳下惠不恭。”故传曰：事不夷不惠，可否之间。”盖圣贤居身之所珍也。诚遂欲枕山栖谷，拟迹巢由，斯则可矣；若当辅政济民，今其时也。自生民以来，善政少而乱俗多，必待尧舜之君，此为志士终无时矣。

常闻语曰：事峣峣者易缺，皎皎者易污。”《阳春》之曲，和者必寡；盛名之下，其实难副。近鲁阳樊君被征初至，朝廷设坛席，犹待神明。虽无大异，而言行所守无缺；而毁谤布流，应时折减者，岂非观听望深，声名太盛乎？自顷征聘之士胡元安薛孟尝朱仲昭顾季鸿等，其功业皆无所采，是故俗论皆言处士纯盗虚声，愿先生弘此远谟，令众人叹服，一雪此言耳。
偈颂一百二十三首
释普度（宋代）

千说万说，不如亲见。
有时怒涛衮底，有时水清见现。
风飕飕冷啾啾，虽然旧阁闲田地，
一度赢来方始休。
观兼山黄公河海图二首 其二 海
方一夔（宋代）

逝川走东海，日夜无休歇。咄此盘中涡，不长亦不竭。

日月走中盘，于焉双出没。骇浪掀扶胥，高于朔山雪。

蠵蜃吐楼台，蛟鼍护窟穴。海若不徒夸，冯夷甘受屈。

吾闻三神山，恍恍银宫阙。便随长风去，发轫首溟渤。

倘逢方平生，海底探明月。坐待清浅时，归来未华发。
送增城王广文归海南侍养 其三
成鹫（清代）

宦成归去复何如，重著莱衣赋遂初。从此北堂多胜事，不须白发倚门闾。
沁园春（寄都城赵阅道·般涉调）
张先（宋代）

心膂良臣，帷幄元勋，左右万几。暂武林分阃，东南外翰，锦衣乡社，未满瓜时。易镇梧台，宣条期岁，又西指夷桥千骑移。珠滩上，喜甘棠翠荫，依旧春晖。

须知。系国安危。料节召、还趋浴凤池。且代工施化，持钧播泽，置盂天下，此外何思。素卷书名，赤松游道，飙驭云軿仙可期。湖山美，有啼猿唳鹤，相望东归。
挽王倅
廖行之（宋代）

政最方贤躅，公心得事情。
江湖多抚字，秦蜀佐廉平。
旅处欢群从，乡评叹老成。
西风非宰木，犹记手经营。
越中言事二首 其二
方干（唐代）

云霞水木共苍苍，元化分功秀一方。百里湖波轻撼月，五更军一慢吹霜。

沙边贾客喧鱼市，岛上潜夫醉笋庄。终岁逍遥仁术内，无名甘老买臣乡。
寒食夜坐
冯时行（宋代）

雨余虚庑静前墀，坐到空江月上时。
马嚼青刍喧夜寂，人围绿上梦归期。
一年已是逢寒食，千里谁能慰客思。
留宿春城愁落寞，杏花明日更离披。
寄送潘文叔恭叔二首 其二
赵蕃（宋代）

已道衡州远，而今又广州。埙篪君膝下，风雨我蛮陬。

至矣贫而乐，谁云富可求。斯文失张吕，吾道属朱刘。
偈颂七十六首
释师观（宋代）

昨日入院，今朝设粥。
斋罢吃茶，参前澡浴。
个是灵山亲付嘱。
题石门洞
释玄宗（唐代）

密竹流泉不居热，洞门深沉风雨歇。洗出清风快活天，醉弄江南谢家月。
挽陈菊坡枢密二首
陈著（宋代）

身到西枢府，黄扉一蹴开。
急流知有退，乐处在人閒。
健领耆英社，清标利欲关。
典刑今已矣，风雨暗青山。
舟行得风晚至灵洲
杨万里（宋代）

春尽侬随去，江行兴未穷。
时烦数点雨，轻洒一孤篷。
岸树苍茫外，人家点缀中。
海神能饯我，借与半帆风。
符凤引谶
佚名（唐代）

黑衣神孙披天裳。
独游上方三首 其一
邓云霄（明代）

上方兰若逼诸天，有客乘飙弄紫烟。悟入忘言遣玉麈，坐观无相得金仙。

三花洞里浑金古，朝菌人间自岁年。谁道漆园非傲吏，逍遥吾拟远游篇。
渡钱塘江
释行海（宋代）

东风晓出凤凰城，烟棹悠悠春水平。
征雁北归乡有思，大江东去世无情。
渡人来往青山在，霸业兴亡白鸟惊。
惆怅鲸吞心未死，至今朝暮逐潮生。
沁园春（三荣横溪阁小宴）
陆游（宋代）

粉破梅梢，绿动萱丛，春意已深。渐珠帘低卷，筇枝微步，冰开跃鲤，林暖鸣禽。荔子扶疏，竹枝哀怨，浊酒一尊和泪斟。凭栏久，叹山川冉冉，岁月骎骎。

当时岂料如今。漫一事无成霜鬓侵。看故人强半，沙堤黄合，鱼悬带玉，貂映蝉金。许国虽坚，朝天无路，万里凄凉谁寄音。东风里，有灞桥烟柳，知我归心。
炼丹井
李白（唐代）

闻说神仙晋葛洪，炼丹曾此占云峰。
庭前废井今犹在，不见长松见短松。
乌石山僧舍
盛松坡（宋代）

小径通山寺，飞檐抹晓霞。
松风惊蝶梦，梵磬杂蜂衙。
僧腊菩提树，禅心菡萏花。
诗成因抵掌，飞起欲栖雅。
御书阁
王十朋（宋代）

黄龙溪上祥云覆，紫帽山头瑞气蒙。俗眼惊传佛光现，不知宸翰在山中。
癸未游杭作口号十首因事怀旧杂以俚语不复诠择 其十
俞德邻（宋代）

西马塍边红杏雨，金牛寺外白杨风。杭人忧乐多如此，傥有圣贤吾欲中。
遣兴十首呈孟兵部使君 其九
俞德邻（宋代）

我昔爱君直，蚤慧机云比。一别复几时，使我费怀企。

梦中往相复，宛在水中沚。水中多凫鹥，水边鸣鸠飞。

天雨逐妇去，天晴呼妇归。凫鹥政自乐，鸠妇吁可悲。
登屋东山作
方回（元代）

我生篾拘束，萍梗堕游宦。
迟暮齿发落，归来岁已晏。
□□一纪齿，罢官避谗讪。
故人为买地，诛茅偃岩涧。
忍饥苦不坚，浪出蹈忧患。
缪遭千骑拥，云贵阅万甲擐。
亦尝排九阊，稍纳小臣谏。
途穷事已去，运尽泪空潸。
狼虎瓷吞噬，鬼蜮肆亵嫚。
岂料全性命，复此莳葵苋。
坏屋如敝衣，随意补破绽。
北檐者马槽，南墙葺羊栈。
东山一何高，癖习喜登{左间右见}。
荒蹊乏耘丁，褰裳现{俊亻换骨}骭。
百谷锁密雾，秋阳和除铲。
聚落草树分，耕畲冈陂间。
凄其寒事迫，天意欲过雁。
蕴隆兹可虑，旨蓄焉所办。
曰予本窭士，枯淡少小惯。
但恐涸辙鱼，生望绝罩汕。
赀用傥粗给，终老寄衰慢。
不然弃去之，七泽钓葭{上艹下乱}。
蛟龙无定宅，麒麟不受豢。
眯目埃堁儿，孰能判真赝。
和韩侍中同赏牡丹
范纯仁（宋代）

秦地春光似洛阳，牡丹名擅百花场。巧钟绝艳群芳后，高剪红花万叶彊。

露满金盘看国色，风回绮席识天香。酒酣只欲盈簪戴，聊伴衰颜照玉觞。
春贴子词 其五
周麟之（宋代）

凤盖龙车玉作轮，北临紫畤谒三神。已将福酒添眉寿，更祝椒觞一万春。
伤歌行四首
黄庭坚（宋代）

草木摇落天沉阴，蟋蟀为我商声吟。
高明从来畏鬼瞰，贫贱不能全孝心。
蚤知义利有轻重，积羽何翅一钩金。
莫悲归妹无锦绣，但愿教儿和瑟琴。
蚕妇吟二首
叶茵（宋代）

九日三眠火力齐，五朝又报四眠时。
辛勤一月方能茧，缲得成丝却卖丝。
读邸报二首
刘克庄（宋代）

瑶编对秉初修笔，粉署同携夜直衾。
虎既蒙皮甘搏噬，鹤因疮羽久呻吟。
尽归一网机犹浅，横说三网害最深。
想到鄮山多暇日，轲书毋惜细研寻。
重过鸿仪寺
晃冲之（宋代）

秋色遽如许，寒林奈若何。
客行伤老大，野次记经过。
废圃犹残菊。枯池但折荷。
吾生与物态，天意岂蹉跎。
观水上斜照
张镃（宋代）

吹落天河入水中，分明金镀晚来风。
若非日脚流成汁，平楚青还染得红。
别黄州
苏轼（宋代）

病疮老马不任鞿，犹向君王得敝帷。
桑下岂无三宿恋，樽前聊与一身归。
长腰尚载撑肠米，阔领先裁盖瘿衣。
投老江湖终不失，来时莫遣故人非。
蜡梅
王直方（宋代）

纷纷红紫虽无韵，映带园林却要渠。谁遗一枝香最胜，故应有客问何如。
题南园
梅挚（宋代）

长洲茂苑占幽奇，岩榭珍台入翠微。
园李露浓三色秀，径桃烟暖一香飞。
月临夕树乌频绕，风揭珠帘燕未归。
弭盖暂欢成结恋，斜阳凭栏独依依。
江城子 见《众香词》、《瑶华集》、《昭代词选》
杨琇（清代）

绣帏睡起倚香篝。镜光浮。翠云流。向午恹恹，犹自怯梳头。

廿四番风吹欲尽，花纵好，为谁留。

背人独上最高楼。捲帘钩。黯凝眸。信道垂杨，难系是孤舟。

渺渺关山烟水外，芳草路，织成愁。
长恨歌
白居易（唐代）

汉皇重色思倾国，御宇多年求不得。
杨家有女初长成，养在深不人未识。
天生丽质难自弃，一朝选在君王侧。
回眸一笑百媚生，六宫粉黛无颜色。
春寒赐浴华清池，温泉水滑洗凝脂。
侍儿扶起娇无力，始是新承恩泽时。
云鬓花颜金步摇，芙蓉帐暖度春宵。
春宵苦短日高起，从此君王不早朝。
承欢侍宴无闲暇，春从春游夜专夜。
后宫佳丽三千人，三千宠爱在一身。
金屋妆成娇侍夜，玉楼宴罢醉和春。
姊妹弟兄皆列土，可怜光彩生门户。
遂令天下父母心，不重生男重生女。
骊宫高处入青云，仙乐风飘处处闻。
缓歌慢舞凝丝竹，尽日君王看不足。

渔阳鼙鼓动地来，惊破霓裳羽衣曲。
九重城阙烟尘生，千乘万骑西南行。
翠华摇摇行复止，西出都门百余里。
六军不发无奈何，宛转蛾眉马前死。
花钿委地无人收，翠翘金雀玉搔头。
君王掩面救不得，回看血泪相和流。
黄埃散漫风萧索，云栈萦纡登剑阁。
峨嵋山下少人行，旌旗无光日色薄。
蜀江水碧蜀山青，圣主朝朝暮暮情。
行宫见月伤心色，夜雨闻铃肠断声。
天旋地转回龙驭，到此踌躇不能去。(地转 一作：日转)
马嵬坡下泥土中，不见玉颜空死处。
君臣相顾尽沾衣，东望都门信马归。
归来池苑皆依旧，太液芙蓉未央柳。
芙蓉如面柳如眉，对此如何不泪垂？
春风桃李花开日，秋雨梧桐叶落时。(花开日 一作：花开夜)
西宫南内多秋草，落叶满阶红不扫。(南内 一作：南苑)
梨园弟子白发新，椒房阿监青娥老。
夕殿萤飞思悄然，孤灯挑尽未成眠。
迟迟钟鼓初长夜，耿耿星河欲曙天。
鸳鸯瓦冷霜华重，翡翠衾寒谁与共？
悠悠生死别经年，魂魄不曾来入梦。

临邛道士鸿都客，能以精诚致魂魄。
为感君王辗转思，遂教方士殷勤觅。
排空驭气奔如电，升天入地求之遍。
上穷碧落下黄泉，两处茫茫皆不见。
忽闻海上有仙山，山在虚无缥缈间。
楼阁玲珑五云起，其中绰约多仙子。
中有一人字太真，雪肤花貌参差是。
金阙西厢叩玉扃，转教小玉报双成。
闻道汉家天子使，九华帐里梦魂惊。
揽衣推枕起徘徊，珠箔银屏迤逦开。
云鬓半偏新睡觉，花冠不整下堂来。

风吹仙袂飘飖举，犹似霓裳羽衣舞。(飘飖 一作：飘飘)
玉容寂寞泪阑干，梨花一枝春带雨。(阑 通：栏)
含情凝睇谢君王，一别音容两渺茫。
昭阳殿里恩爱绝，蓬莱宫中日月长。
回头下望人寰处，不见长安见尘雾。
惟将旧物表深情，钿合金钗寄将去。
钗留一股合一扇，钗擘黄金合分钿。
但令心似金钿坚，天上人间会相见。(但令 一作：但教)

临别殷勤重寄词，词中有誓两心知。
七月七日长生殿，夜半无人私语时。
在天愿作比翼鸟，在地愿为连理枝。
天长地久有时尽，此恨绵绵无绝期。
题浯溪读碑图
董其昌（明代）

漫郎左氏癖，鲁国羲之鬼。千载远擅场，同时恰对垒。

有唐九庙随秋烟，一片中兴石不毁。几回吹律寒谷春，几度看碑陈迹新。

辽鹤归来认城郭，杜鹃声里含君臣。折钗黄绢森光怪，旧国山河馀气概。

当年富贵腹剑多，异代风流椽笔在。书生何负于国哉，元祐之籍何当来。

子瞻吃饱惠州饭，涪翁夜上浯溪台。扶藜扫石溪声咽，不禁技痒还题碣。

清时有味是无能，但漱湘流莫饶舌。
恩制寒食赐百僚宴罢遂幸长公主宅
陈肃（宋代）

桃花明玉涧，柳叶暗金堤。绿锦呈调马，朱丝表斗鸡。

筵开同日永，乐奏与云齐。更问平阳第，还过小苑西。
山中听风
林一龙（宋代）

空中号朔风，烟火深夜寒。
门掩忽自开，划然动双鐶。
倚崖数竿竹，戛击摧琅玕。
落叶卷地起，高枝如人攀。
谡谡听忆远，复在窗户间。
与辩才东坡道潜倡和诗
钱协（宋代）

幻泡昧空色，真梦迷黄邱。宦学类狂走，尔来三十秋。

齿发非他时，岁月不我留。古刹插乱石，蛰龙蟠霞湫。

天人大导师，驻锡今白头。安住善护念，晚节非沉浮。

昔尝同出处，未用相劣优。权寔分二乘，股肱均九流。

今知搅搅者，讵得逍遥游。从兹许礼足，尚可治幽忧。
舟次济宁遇雨寄孙廷昭大参
张宁（明代）

一自同官后，于今又几年。相逢真偶尔，分手各依然。

旧事凭谁问，新诗觅雁传。天涯不可极，烟雨过前川。
过平陵汉苏建所封
张嵲（宋代）

寒食光辉薄，古原多夕阴。
行经平陵道，感慨一何深。
将军昔封此，汉史传至今。
山川宛如旧，事迹嗟已沉。
聚落有人烟，故国无乔林。
尚想英雄气，千古犹森森。
边尘久未定，干戈日相寻。
兴怀几内恸，何必鼓鼙音。
王兴周以苏养直诗见借今日偶携至直舍且诵且已自喜亦自笑也为题三诗因效其体 其一
周紫芝（宋代）

江湖久入平生梦，猿鹤空怀老去羞。输与苏郎门日月，小舟长系白蘋洲。
和张凝神见贻
曹勋（宋代）

奉引归来春晚时，扁舟便欲访天随。
都忘旧学尘埃满，顿觉新年气宇衰。
遽有恩荣腾紫诏，了无功业立彤墀。
先生妙句烦褒借，一夕光涵月不亏。
李员外秦援宅观妓
沈佺期（唐代）

盈盈粉署郎，五日宴春光。选客虚前馆，徵声遍后堂。

玉钗翠羽饰，罗袖郁金香。拂黛随时广，挑鬟出意长。

啭歌遥合态，度舞暗成行。巧落梅庭里，斜光映晓妆。
石堂
陈普（宋代）

仙佛人言是一家，好分半席共烟霞。
廓清摧陷儒家事，不谓青山识正邪。
独游塘头五首
方回（元代）

雊雉古原侧，归牛荒潦滨。
炊烟已昏野，花气更留人。
剩欲培幽筑，端容买近邻。
向来惟有梦，今此岂非真。
屈同姓
宋兆礿（明代）

攘功世之常，何至忧思起。放逐臣之分，何至愤投水。

胸有一部骚，不发不能已。骚卷留千秋，何关死不死。
送狄宗亨
王昌龄（唐代）

秋在水清山暮蝉，洛阳树色鸣皋烟。
送君归去愁不尽，又惜空度凉风天。
感事
蔡戡（宋代）

亲旧频凋丧，于今能几人。
光阴双转毂，富贵一微尘。
自叹凝顽老，人怜衰病身。
直饶心似铁，未免鬓如银。
安乐能延寿，忧劳漫损神。
平生齐得丧，六十六年春。
闻崇安县学立碑
熊鉌（元代）

出山未踰月，辄复入山去。平生武夷志，兹游适真遇。

诛茅倘可遂，岂但山水趣。扶摇欣夙心，踌躇动长虑。

恭惟文公学，倡道匪虚语。向微剖析功，斯人遂聋瞽。

斋居一原叹，此叹无人悟。晚年制作心，门人未轻许。

真实浸泬寥，枝叶谩誇诩。漂沦未百年，剽窃立门户。

吾党固有愆，斯道自今古。扶偏须忠臣，邪说可无距。

同志此来游，兴言激余素。礼乐愧河汾，兴唐竟谁予。

大隐堂前水，滔滔自东注。回薄万古心，无言对天柱。
出塞行四首送郭建初归戚都护幕中
黄克晦（明代）

蓟门白日塞烟开，记室翩翩草檄才。
卫霍空教尊贵甚，当年投笔有谁来？
秦晋崤之战
左丘明（先秦）

冬，晋文公卒。庚辰，将殡于曲沃；出绛，柩有声如牛。卜偃使大夫出，曰：“君命大事：将有西师过轶我；击之，必大捷焉。”

杞子自郑使告于秦曰：“郑人使我掌其北门之管，若潜师以来，国可得也。”穆公访诸蹇叔。蹇叔曰：“劳师以袭远，非所闻也。师劳力竭，远主备之，无乃不可乎？师之所为，郑必知之，勤而无所，必有悖心。且行千里，其谁不知？”公辞焉。召孟明、西乞、白乙，使出师于东门之外。蹇叔哭之，曰：“孟子！吾见师之出而不见其入也！”公使谓之曰：“尔何知！中寿，尔墓之木拱矣！”

蹇叔之子与师，哭而送之曰：“晋人御师必于崤。崤有二陵焉：其南陵，夏后皋之墓也；其北陵，文王之所辟风雨也。必死是间，余收尔骨焉。”秦师遂东。

三十三年春，秦师过周北门，左右免胄而下，超乘者三百乘。王孙满尚幼，观之，言于王曰：“秦师轻而无礼，必败。轻则寡谋，无礼则脱。入险而脱，又不能谋，能无败乎？”及滑，郑商人弦高将市于周，遇之，以乘韦先，牛十二犒师，曰：“寡君闻吾子将步师出于敝邑，敢犒从者。不腆敝邑，为从者之淹，居则具一日之积，行则备一夕之卫。”且使遽告于郑。

郑穆公使视客馆，则束载、厉兵、秣马矣。使皇武子辞焉，曰：“吾子淹久于敝邑，唯是脯资饩牵竭矣。为吾子之将行也，郑之有原圃，犹秦之有具囿也，吾子取其麋鹿，以闲敝邑，若何？”杞子奔齐，逢孙、杨孙奔宋。

孟明曰：“郑有备矣，不可冀也。攻之不克，围之不继，吾其还也。”灭滑而还。

晋原轸曰：“秦违蹇叔，而以贪勤民，天奉我也。奉不可失，敌不可纵。纵敌患生；违天不祥。必伐秦师！”栾枝曰：“未报秦施而伐其师，其为死君乎？”先轸曰：“秦不哀吾丧而伐吾同姓，秦则无礼，何施之为？吾闻之：‘一日纵敌，数世之患也’。谋及子孙，可谓死君乎！”遂发命，遽兴姜戎。子墨衰绖，梁弘御戎，莱驹为右。夏四月辛巳，败秦师于崤，获百里孟明视、西乞术、白乙丙以归。遂墨以葬文公，晋于是始墨。

文嬴请三帅，曰：“彼实构吾二君，寡君若得而食之，不厌，君何辱讨焉？使归就戮于秦，以逞寡君之志，若何？”公许之。先轸朝，问秦囚。公曰：“夫人请之，吾舍之矣。”先轸怒曰：“武夫力而拘诸原，妇人暂而免诸国，堕军实而长寇仇，亡无日矣！”不顾而唾。公使阳处父追之，及诸河，则在舟中矣。释左骖，以公命赠孟明。孟明稽首曰：“君之惠，不以累臣衅鼓，使归就戮于秦，寡君之以为戮，死且不朽。若从君惠而免之，三年将出君赐。”

秦伯素服郊次，乡师而哭，曰：“孤违蹇叔，以辱二三子，孤之罪也。”不替孟明，曰：“孤之过也，大夫何罪？且吾不以一眚掩大德。”
幽居有白菊一丛因而成咏呈知己
陆龟蒙（唐代）

还是延年一种材，即将瑶朵冒霜开。不如红艳临歌扇，

欲伴黄英入酒杯。陶令接z5堪岸著，梁王高屋好欹来。

月中若有闲田地，为劝嫦娥作意裁。
和范元作五绝
胡寅（宋代）

种学根不深，履道乃邮传。
欲收反约功，必也破万卷。
过秦楼·黄钟商芙蓉
吴文英（宋代）

藻国凄迷，麹澜澄映，怨入粉烟蓝雾。香笼麝水，腻涨红波，一镜蓝妆争妒。湘女归魂，佩环玉冷无声，凝情谁诉。又江空月堕，凌波尘起，彩鸳愁舞。还暗忆、钿合兰桡，丝牵琼腕，见的更怜心苦。玲珑翠屋，轻薄冰绡，稳称锦云留住。生怕哀蝉，暗惊秋被红衰，啼珠零露。能原注去声西风老尽，羞趁东风嫁与。
送淳尉海陵併寄示潚
楼钥（宋代）

二子俱从宦，重亲足自怡。
汝能行幼学，吾岂恨轻离。
平日自知己，真心更与谁。
临文有遗忘，此是忆儿时。
蒲中杂咏 建安堂
赵鼎（宋代）

潇然一枕北窗凉，唤取樵青发嫩香。净洗西州羊炙口，要看妙语落冰霜。
月中仙女骖鸾图
叶颙（元代）

云边仙女夜骖鸾，月下霓裳舞袖宽。吹彻紫箫风露下，玉容玄发不胜寒。
得安溪书知义役义舟图册已成喜寄二首 其二
林希逸（宋代）

邑苦如滩险渐夷，翁犹忉怛为怜儿。人生要有馀无尽，公事元非了是痴。

二籍幸成吾所职，一毫自喜道之亏。药中最是醍醐毒，著眼看渠道好时。
和文与可洋川园池三十首 此君庵
苏轼（宋代）

寄语庵前抱节君，与君到处合相亲。
写真虽是文夫子，我亦真堂作记人。
久雨五首
刘克庄（宋代）

噫声初发窍，巨浸条漫空。
我欲镌箕毕，为天节雨风。
送韩子云捡正将漕江东二首
杨万里（宋代）

宰士仍名士，诗人更德人。
还家桐树古，揽辔绣衣新。
不以髯边雪，而忘句里春。
登庸衣钵在，得恋大江滨。
疏山送道州如矮归湘西
释绍昙（宋代）

笔头俊逸眼头亲，邈得疏山矮子真。
落雁图边轻展看，谁云不是道州人。
洪子中大卿同登远碧楼归来有诗
戴复古（宋代）

角巾华屋下，丘壑在其旁。
寄兴青山远，忧时白发长。
无心当世用，袖手看人忙。
善自为身计，须传活国方。
陪陆太府仲鹤游水月岩同邓州守常州判
郑学醇（明代）

百叠青山一水回，使君乘暇访蓬莱。双轓斜映丹砂出，千骑遥从碧涧来。

佳气迥连勾漏洞，霞标时起会灵台。悬知不少天台兴，受简空惭作赋才。
招周居士
张籍（唐代）

闭门秋雨湿墙莎，俗客来稀野思多。

已扫书斋安药灶，山人作意早经过。
用前韵简赵薛二丈 其二
蔡戡（宋代）

满目凄凉秋思生，寒香万本绿畴盈。风回兰蕙由来远，露浥蔷畴分外清。

取次梳妆呈素面，等閒流落惜芳英。凤楼大手须公等，好把蛮笺寄老兄。
汉宫词三首
曹勋（宋代）

费尽千金写玉容，冀承恩幸宠深宫。
妾心未改君心改，不及夭桃媚晓风。
清心镜 祖庵环堵
马钰（金朝）

一莲池，二霞友。三松四桧，五株垂柳。卓环墙、围绕云庵，屏繁华内守。青龙飞，白虎吼。玉姹金婴，自然清秀。超造化、结就神珠，待圣
和黄山谷读杨妃外传五首 其二
王寂（南北朝）

姚宋云亡言路塞，虢秦徼宠祸机深。平时笑指胡奴腹，信道是中惟赤心。
灯夕时在泗上五首 其四
朱松（宋代）

我欲安心未有方，至人遗迹已茫茫。自非窣堵波中老，谁直先生一瓣香。
前巡幸歌（二首）
南元善（明代）

翠华摇曳转龙荒，宣府离宫面面长。
代马繁缨悬广室，胡姬妆镜挂连房。
虞忠肃
岳珂（宋代）

方长鲸之干诛，骇百川之腾浪。撼坤轴其欲裂，有雍公之忠壮。

策数船之奇勋，射天狼于北向。既旄头之夜殒，窘纷披而投仗。

叹微管其左衽，曾垂褒于素王。凛百年而若存，耿英气于江上。

揽遗帖以在手，并风云而献壮。敛胸中之倔奇，为笔下之豪放。

念旧交于漕挽，寓执讯之还往。慨宝传之至今，犹足慰夫驰想。

予尝考史牒之终始，论馀功于翼亮。观其位上宰以秉成，犹未忘大义之独唱。

谓取秦而下燕，可拊背而扼吭。轩墀靡慕于金铉，节斧乃颁于玉帐。

当王业溺于积安之久，而人心顿有振起之望。迨时数之未偶，坠妖星于五丈。

故议者不见于异时之所就，而得以寘疑于当日之自将。

何鸩毒之难瘳，本亡秦之蛊丧。嗟群情习见于苟且，宜只手莫支于缔创。

予所以抱遗椠于五纪，悼成心于一相。

既什袭以致其尊慕，又三叹而继之惆怅也。
踏莎行
张抡（宋代）

堪笑山中，春来风景。一声啼鸟烟林静。山泉风暖奏笙簧，山花雨过开云锦。

短棹桃溪，瘦藤兰径。独来独往乘幽兴。韶光回首即成空，及时乐取逍遥性。
冬夜陪丘侍御先辈听崔校书弹琴
杨巨源（唐代）

雪满中庭月映林，谢家幽赏在瑶琴。楚妃波浪天南远，

蔡女烟瑶漠北深。顾盼何曾因误曲，殷勤终是感知音。

若将雅调开诗兴，未抵丘迟一片心。
偈颂六十七首
释原妙（宋代）

西峰今年结夏，全然不成保社。
一日两头薄粥，大家忍饥无暇。
虽有真如佛性，菩提涅槃，
权且飏在师子岩下。
辞吊富沙梨山大王祠
郑起（宋代）

梨山之阳兮有庙煌煌，州人祭享兮酾酒椎羊。
王之未死兮守土此方，王之既死兮州人不志。
建山之峭兮建水之长，建杭之粲兮建茗之香。
州人祷福兮王锡吉禅，魂之来歆兮灵旗央央。
蛇虎遁伏兮松桂芬芳，梨花烨烨兮王之甘棠。
自古诗人兮樵悴异常，王之爵位兮何啬于唐。
泊饶州
何文明（清代）

片席入空明，危樯薄暮停。城环三面水，湖浸一天星。

葭苇摇烟碧，鱼龙吹浪腥。一身凫泛泛，沽酒醉还醒。
失调名
佚名（宋代）

妙手庖人，搓得细如麻线。面儿白、心下黑，身长行短。蓦地下来後，吓出一身冷汗。这一场欢会，早危如累卵。便做羊肉燥子，勃推飣碗。终不似、引盘美满。舞万遍。无心看。愁听弦管。收盘盏。寸肠暗断。
即景
丘浚（明代）

天通屋漏生白，日映纱窗透明。扫地焚香坐处，湛然心地清平。
晚归
陆游（宋代）

暑雨初晴日，江皋欲暮天。
鸦栖沙际树，人唤渡头船。
病骨羸将折，昏眸困欲眠。
市桥灯火闹，且复喜丰年。
秋夜山居二首
施肩吾（唐代）

幽居正想餐霞客，夜久月寒珠露滴。
千年独鹤两三声，飞下岩露一枝柏。

去雁声遥人语绝，谁家素机织新雪。
秋山野客醉醒时，百尺老松衔半月。
浣溪沙 其三 咏梅
张振（明代）

绿暗红遮欲暮天。懒从书架理牙签。几回愁坐几回眠。

已是夜来风缭绕，更闻帘外雨冥绵。个侬憔悴转堪怜。
闽关水吟
张以宁（明代）

闽关之水来陇头，排山下与闽溪流。
闽溪送客东南走，直到嵩溪始分手。
客居溪上云几重，乌啼月出门前松。
天风吹云数千里，飘飖直度长江水。
清淮浩荡连黄河，碧树满地黄云多。
梦中长记关山路，陇水潺湲似人语。
觉来有书不得将，海潮不上嵩溪阳。
平原春晚生芳草，杜鹃声里令人老。
行人归来动十年，潺湲陇水声依然。
安得湘弦写呜咽，弹作相思寄明月。
古宫妆待月图
张宁（明代）

坐倚危栏一倍思，月光初上桂花枝。可怜歌舞千门夜，不信无情默对时。
送陈世脩
曾巩（宋代）

沙渚鸿飞入楚云，远林樵爨宿烟昏。
娟娟野菊经秋淡，漠漠沧江带雨浑。
归路赏心应驻节，客亭离思暂开樽。
莫嗟问俗淹翔久，从此频繁不次恩。
春雨
陆游（宋代）

倚阑正尔受斜阳，细雨霏霏度野塘。
本为柳枝留浅色，却教梅野洗幽香。
小沾蝶粉初何惜，暂涩莺声亦未妨。
造物无心宁遍物，凭谁闲与问东皇？
戏赠詹安世
杨时（宋代）

彩舟驻阊门，初与子相识。
长空翥秋隼，爽气横八极。
摛辞镂圭翥，吐论森剑戟。
邓侯不愿仕，志在书竹帛。
长缨系单于，落落蕴奇策。
气吞流沙外，意无燕然北。
虎牙有余勇，戎虏非强敌。
会当朔风劲，伏钺控鸣镝。
老夫惭衰谢，见子徒感激。
平生谬经纶，此意已寥寂。
信哉功名会，事道古难必。
穷通付时命，未足为悦戚。
余生如鼹鼠，满腹微分毕。
行矣脱簪缨，翛然适吾适。
赠童笔生
何梦桂（宋代）

毛生归去罢中书，谁肯相从问字奇。近日长鎗多东阁，策勋依旧逊毛锥。
幸徐常庐
赵佶（宋代）

人生何事厌嚣尘，汎宅浮家冬复春。今日暂来猿鹤语，他年应召白云人。
任安道生日
项安世（宋代）

桐川酒正夏王孙，四百遐龄旧德存。
解与狄仪传酿去，不妨吾祖自昌言。
三分历草初除一，百万春花欲化浑。
夺得年头作生日，尽收芳气入芳樽。
复温兰岩寄韵
李穆（唐代）

一年春景将过半，满目闲愁苦未开。北海孔融偏好客，长沙贾谊最多才。

云移日影阶前转，风挟潮声枕畔来。独有可人招不得，酣歌倚树自徘徊。
秋感二首 其二
张耒（宋代）

秋山多远声，日暮尤百态。鸣风落高树，清涧泻寒濑。

鸣蜩默谁怜，瘖死不偿罪。蛩啼独不已，有愬未逢解。

天时激汝曹，宁自知进退。吹嘘成踊跃，刍狗忌撤祭。

庭空月宵挂，园冷露晨沛。嗟哉心虽忘，俯事还感慨。
沪州试院不寐偶成次韵
冯秀莹（清代）

广寒一锁判仙凡，幽绪如菭未易芟。续命迢遥烦鸟使，当归稠叠负鱼缄。

秋霜槲叶愁侵被，春雨桃花泪上衫。为问河阳千载恨，可容精卫不生衔。
获砚
刘克庄（宋代）

二砚温如玉琢成，信知天地有精英。
马肝紫润尤宜沐，鹆眼青圆宛似生。
未爱潘郎呼作友，便教米老拜为兄。
今年几案多奇获，应是穷儒命渐亨。
偶书吟
邵雍（宋代）

风林无静柯，风池无静波。
林池既不静，禽鱼尝如何。
海上访法迂叟评事
李宪乔（清代）

先生临海居，八十意翛如。半路中逢鹤，单身外即书。

应门童亦拙，绕屋树还疏。潮落暂须住，前滩同钓鱼。
颂古三十一首 其二十八
释如本（宋代）

北斗藏身句，商量几万般。贪观天上月，谁觉骨毛寒。
吴僧能诗自号心听必欲求證为著转语庄子至人之息以踵众人之息以喉
周权（元代）

吾闻至人踵息不以喉，师今心听欲废耳。师能借听役以心，心听都忘听何起。

说空已是自缠缚，只此了然皆具足。不如无听亦无心，渴则饮茶饥食粥。
梅夫人挽词
徐玑（宋代）

执馈供汤药，辛勤四十年。
谁知飞蝶梦，翻落鼓盆先。
丹旐秋城外，寒云野寺边。
送车来阖境，陶侃信能贤。
牡丹（一作王毂诗）
王睿（唐代）

牡丹妖艳乱人心，一国如狂不惜金。

曷若东园桃与李，果成无语自成阴。
菩萨蛮·归鸿声断残云碧
李清照（宋代）

归鸿声断残云碧。背窗雪落炉烟直。烛底凤钗明。钗头人胜轻。
角声催晓漏。曙色回牛斗。春意看花难。西风留旧寒。
同诸生游阴源
吴与弼（明代）

山水夙所歆，朋游固其好。风雨虽滞淫，穷源竟须到。

幽意蔚沉沉，归怀晴浩浩。良辰不可常，更拟山阴棹。
送删定闻人丈归嘉禾
汪应辰（宋代）

漫作中都士，柴门每自扃。
遗经究终始，奇字讲声形。
前辈今无几，微言世莫听。
扁舟转河贡，已见故山青。
蔡州
孔武仲（宋代）

亭下湖光凝不流，银灯玉斝缀绸缪。
主人今是真黄霸，民誉仍推郭细侯。
送顾非熊及第归茅山
项斯（唐代）

吟诗三十载，成此一名难。自有恩门入，全无帝里欢。

湖光愁里碧，岩景梦中寒。到后松杉月，何人共晓看。
登泰山
张养浩（元代）

风云一举到天关，快意生平有此观。
万古齐州烟九点，五更沧海日三竿。
向来井处方知隘，今后巢居亦觉宽。
笑拍洪崖咏新作，满空笙鹤下高寒。
寄题王以道兰墅
楼钥（宋代）

百卉生深林，无人皆自芳。
楚骚发妙意，惟兰乃能当。
我欲效潞公，賸种坡之阳。
不须强披拂，风来味愈长。
君乃先为之，滋畹双雁乡。
正欲生阶庭，聚书教诸郎。
父子自同心，久之不闻香。
老我行西归，一造君子堂。
勉哉笃义方，双雁看高翔。
用前韵呈苏子容尚书
陆佃（宋代）

颦里从来敢效西，龙门登日尚云泥。紫垣正掌丝纶美，绛帐初将杖屦携。

红锦未酬青玉案，黄金应护碧纱题。正堂若许曹参避，愿更虚心问相齐。
三衢上元
吕本中（宋代）

俗事纷纷避作烦，梦中时厌雨声喧。但看闲客时来去，胜说群儿手覆翻。

事业不同俱可笑，形骸如此尚何言。他年更有相逢话，同是三衢过上元。
春日喜晤汪武曹前辈
伊都礼（清代）

艳阳多佳日，淑景流轻飔。闭户良所欣，读书聊自怡。

高轩时到门，趋走迎阶墀。华发耀双眸，炯炯扬高眉。

神鸾哕清音，转盼云霄时。况穷灵台奥，能尽天人奇。

我欲从君游，负笈相追随。余光破昏途，攀此琼树枝。
题康氏临清楼
杨士奇（明代）

文溪似秋浦，窈窕湛寒玉。天净波平一鉴开，倒影金华千仞绿。

人家多住溪东西，飞栋辉煌接华屋。疏槐杨柳荫当门，翠荇红蕖悦心目。

康氏楼居更萧爽，雕栏百尺凌云上。仙姥峰高望欲齐，状元洲近平如掌。

词翁酒客屡招寻，吹竹弹丝共欢赏。风物清华入吟啸，阛阓喧嚣断轮鞅。

忆昔总角初常游溪之涯，拆竿坐石堪垂钓，临水提筐逢浣纱。

朅来忽复四十载，漂泊不归双鬓华。天涯往往闻逸兴，邂逅题诗徒自嗟。

岂不闻宋朝曾孝子，三子科名相继起。连篇文采动公卿，文溪之名自兹始。

今人何必非古人，珍重贻谋在经史。他年若绾银黄来，仰视高楼耀闾里。
送月道座住庵
释法薰（宋代）

结草为庵自昔贤，古今谁后复谁先。
客来须得通方句，莫只随邪竖起拳。
寄王明叔提干 其一
孙应时（宋代）

万里锦官城，经年托友生。笑谈元不数，心迹故难并。

别酒梅花粲，追途江月明。书来犹缱绻，三叹故人情。
相见欢·月明疏影林间
佚名（宋代）

月明疏影林间。水潺潺。一点浓香十里、渡关山。且莫负。好分付。冷无眠。只怕笛声呜咽、到愁边。
劝农六首
张嵲（宋代）

夭桃无力卧溪沙，杨柳阴阴胜士家。
下马欲知留客意，棠梨故作后开花。
朱曰藩寄升庵先生一首
朱曰藩（明代）

亭花落尽鹧鸪飞，吉甫台边春事稀。锦水毓华添丽藻，禺山金事有光辉。

僰中僮隶传书至，煎上人家沽酒归。笑挈一壶江浦去，轻红刚值荔枝肥。
青玉案·湾头分手盈盈步
朱彝尊（清代）

湾头分手盈盈步，潜约到西湖住。
苏小门前芳草渡。
依稀曾记，小楼深巷，尽是销魂处。
到来忽下前溪路，月黑频催送柔橹。
及到前溪人又去。
游丝落絮，春来无定，总被东风误。
偕张方伯樵野琴台秋禊 其二
黄良辉（清代）

炎岭富鹓鷟，翰飞陵楚甸。嘤鸣索其俅，阔音振逸面。

阊阖厉严飙，缮威诘戎战。貙膢岁聿举，折胶敉萌变。

愉此暇日丰，衿綦盛驩燕。气清沙羡出，霜落翼际见。

赪苕缨广隰，绿芜络修院。锵洋太音希，曶罔元风扇。

邈缅汉儒疏，眇默晋臣传。殊世抗高躅，遗徽鹜奔电。

虽乏鹍弄娱，云物餍遐眷。君子福所绥，嘉祥日衎衎。
雨中闻岛夷消息太剧
宗臣（明代）

一雨沧江起杖藜，愁边芳草正萋萋。天门石裂双雷下，海国风高万象迷。

百战苍生鲛室里，频年赤羽凤城西。谢安莫负东山望，昨日征书到会稽。
游宝盖岩
韦骧（宋代）

度溪履险得幽岩，欲去徘徊意尚贪。吏部祝融峰下句，未宜留此付镌镵。
蟹青
贾似道（宋代）

此虫名称湖蟹青，腿脚班黄翅不金。
不看牙钳红与白，须观项上有毛丁。
九月五日梦欧阳永叔
梅尧臣（宋代）

朝镜恶白发，夕梦对故人。
常恨道路隔，忽喜颜色亲。
相笑勿问年，青铜早伤神。
鸡嚎天欲白，向者犹疑真。
惠山用东坡和王武陵窦群朱宿三诗韵 其一
刘藻（宋代）

维楫无锡城，弥望烟云苍。遥指惠山界，郁郁复堂堂。

故人具樽酒，扁舟如凫翔。芰荷浮秋色，帆樯逗山光。

渐出蒹葭外，霏微闻妙香。夙昔林泉兴，到此不能忘。
癸未仲秋七日幸万寿山玉澜堂锡宴十五老臣赓歌图绘以彰盛事
旻宁（清代）

天高气爽届白藏，西风飒飒八月凉。湖光山色秋正好，玉澜堂上芳筵张。

跄跄济济欣际会，咸逾古稀咸康强。亲亲谊笃予之伯，为国屏藩辉天潢。

屡膺庙略成伟绩，宣威重镇知鹰扬。昔赞纶扉承考泽，立朝正色端岩廊。

丝纶佐朕弥恭谨，抒忠献替资劻勷。河防宣力内襄政，年开八秩寿而臧。

封疆重寄廉兼干，平成奏绩庆河黄。岂独文章禁省冠，一德密勿惟几康。

朝端大寿今居首，靖共匪懈承余庆。宣猷昔日知耿介，善善恶恶刻无遑。

勤劳三省心益壮，不彫松柏岁方长。中外宣勤历年所，不偏不倚柔兼刚。

伟哉藩王抒忱悃，三朝宿卫恩荣光。奋戈疆场知勇冠，精勤调习天闲骧。

山右滇南昔受命，今日悬车优礼彰。久历戎行志敌忾，裹创血战歼欃枪。

予今图绘有深意，意在才俊标朝纲。矧逢大耋欣罕觏，皤然在列钦先皇。

先皇荩臣遗小子，弼成政治恩德洋。御园锡予歌纪盛，天寿平格福穰穰。
题董生春山障子赠朱金吾
王稚登（明代）

董生留我子云亭，画尽春山酒未醒。
赠与侯家金屋里，美人筵上斗眉青。
秋日经潼关感寓
武元衡（唐代）

昔年曾逐汉征东，三授兵符百战中。

力保山河嗟下世，秋风牢落故营空。
庆清朝 其一 题王酉室半偈盦图
叶昌炽（清代）

青桂连蜷，一袈裟地，佛龛雕缕如新。白毫弹指非非，梦亦成尘。

赢得后来好事，一图分作两家春。今犹昔从来大隐，都住金门。

此日停云群从，论休承才调，数道君身。祖庭爱士，泃濡欲湿枯鳞。

苦叹焦桐未遇，殷勤为拂爨余痕。投珠恨，转成佳话，翻尽陈因。
和折子明丈闲居杂兴十首
赵蕃（宋代）

万里江山助，千年苏李师。
纷纷多假力，落落要真知。
巧手宁无伪，徐行不厌迟。
文章自公器，造物匪人私。
晚春
叶茵（宋代）

游事一番了，愁多锁书长。
因思来岁赏，未必少年狂。
野鸟学蛮语，岸花浮楚香。
鱼应知我者，圉圉到池塘。
次韵酬潘庭立仪曹见赠之作
饶节（宋代）

安仁可独来，连璧岂易得。我老阅士久，此士秀江国。

不窥董生园，颇割子鱼席。向来决胜地，辟水湛寒碧。

几年富问学，一道贯儒释。捉麈初不哗，论正语明白。

哦诗咄嗟办，妙韵出金石。吾家妙喜师，赏叹节屡击。

夜堂明月冷，鼎足坐禅寂。他年山中人，盛事话畴昔。
和郭平巘别驾山中招饮原韵
施谦吉（清代）

荼蘼香里又残春，雨歇林园树色新。节物已过修禊事，风光犹似永和人。

放衙蜡屐登临晚，载酒题诗赏识真。知是细侯怜竹马，咏归灯火避行尘。
薄台
张舜民（宋代）

屈曲清溪十里长，净涵天影与秋光。
此行却在樊川尾，稻熟鱼肥柿子黄。
醉花间
冯延巳（五代）

独立阶前星又月，帘栊偏皎洁。霜树尽空枝，肠断丁香结。
夜深寒不寐，疑恨何曾歇。凭阑干欲折，两条玉箸为君垂， 此宵情，谁共说。
月落霜繁深院闭，洞房人正睡。桐树倚雕檐，金井临瑶砌。
晓风寒不啻，独立成憔悴。闲愁浑未已，离人心绪自无端， 莫思量，休退悔。
晋四厢乐歌三首 其三 正旦大会行礼诗
佚名（魏晋）

于赫皇祖。迪哲齐圣。经纬大业。基天之命。克开洪绪。诞笃天庆。

旁济彝伦。仰齐七政。烈烈景皇。克明克聪。静封略。定勋功。

成民立政。仪刑万邦。式固崇轨。光绍前踪。允文烈考。睿哲应期。

参德天地。比功四时。大亨以正。庶绩咸熙。肇启晋宇。遂登皇基。

明明我后。玄德通神。受终正位。协应天人。容民厚下。育物流仁。

跻我王道。辉光日新。
过爱直驿次张安国韵
赵蕃（宋代）

亭然一何奇，枯者亦靡侧。
虽经岁祀多，未觉霜霰迫。
余行再此驿，尔故无变色。
慨念题诗人，深为九泉客。
泥深兀羸马，苔老迷旧刻。
爱尔故苍苍，余今变为白。
清口怀应书时雪中舟行
晁补之（宋代）

蚤岁单舟此水滨，雪花都蔽引舟人。
重来五马真何事，笑雪空成鬓上春。
自诒
陆游（宋代）

病中看周易，醉後读离骚。
不解书驴券，安能问马曹？身随游宦困，气为屏居豪。
清旦南堂坐，稽山秋更高。
邓觉非寓舍即事
顾逢（宋代）

老屋幽深静掩门，四围多有古碑存。
庭前黄叶无人归，留得秋风在树根。
宫词一百首
岳珂（宋代）

天章阁下午阴移，十事封章奏玉墀。
帝贲一夔兼一卨，为时扶立太平基。
昨日访子上，不遇。裴回庭砌观木犀而归，再
杨万里（宋代）

昨携儿辈扣云开，绕遍岩花恣意看。
苔砌落深金布地，水沉烝透栗堆盘。
寄诗北阮赊秋色，供我西窗当晚餐。
小朵出丛须折却，莫教折破碧团栾。
插梅
仇远（元代）

偶得数枝梅，插向陶瓶里。
置之曲密房，注以清冷水。
肌肤若冰雪，寒极粟不起，
岁晏且闻香，春深看结子。
估客乐
陆游（宋代）

长江浩浩蛟龙渊，浪花正白蹴半天。轲峨大艑望如豆，骇视未定已至前。

帆席云垂大堤外，缆索雷响高城边。牛车辚辚载宝货，磊落照市人争传。

倡楼呼卢掷百万，旗亭买酒价十千。公卿姓氏不曾问，安知孰秉中书权。

儒生辛苦望一饱，趑趄光范祈哀怜。齿摇发脱竟莫顾，诗书满腹身萧然。

自看赋命如纸薄，始知估客人间乐。
春日杂兴
方岳（宋代）

南冈北岭对窗扉，看尽朝岚与夕霏。
社后未曾闻燕语，雨中谁不惜花飞。
山醅约莫几时熟，沙笋轮囷一尽围。
莫怨风光损桃李，荼蘼芍药又芳菲。
题宝应县
雍陶（唐代）

雪楼当日动晴寒，渭水梁山鸟外看。

闻说德宗曾到此，吟诗不敢倚阑干。
舟次小水夜雨
欧日章（明代）

数日孤舟去复还，夜来风雨泊江湾。风鸣古树涛声急，雨长新荷草色殷。

文字雕虫聊永日，功名野马任循环。独怜身世飘零苦，几度推篷望故山。
金缕曲 芙初残腊抵京，况味寂寥，次韵赋赠
周之琦（清代）

玉斝春风暖。尽宵深、炉香飘尽，烛花烧短。店月桥霜经行处，缕缕梦魂谁管。

向竹里、今番重款。别泪青衫痕犹凝，料琵琶、听彻歌声软。

闲细数，雁程缓。

征尘写入江南怨。自沈吟、紫箫非旧，翠衾空展。燕麦元都无人问，况是素弦声断。

更休诉、京华游倦。鸥鹭江湖还漂泊，甚闲云、容易随舒卷。

回首处，晋陵远。
皇太妃閤春帖子五首 其三
苏颂（宋代）

圣皇钦翼孝心存，宫閤深沉母道尊。初庆新阳生嶰律，又闻清跸过尧门。
三言重拟五杂组联句
颜真卿（唐代）

五杂组，四豪客。往复还，阡与陌。不得已，长沙谪。 ——张荐

五杂组，五辛盘。往复还，马上鞍。不得已，左降官。 ——李崿

五杂组，甘咸醋。往复还，乌与兔。不得已，韶光度。 ——颜真卿

五杂组，五色丝。往复还，回文诗。不得已，失喜期。 ——皎然
次韵宾老过会稽访余同游禹庙龙瑞宫晚归二首 其一
刘一止（宋代）

十载江湖客，重来霜鬓侵。事如春昼梦，山似故人心。

步屧攀崭绝，移舟出窈深。他时林樾底，归去话登临。
丁衡甫中丞属题张力臣符山堂图卷 其二
郑孝胥（清代）

古称朋友以义合，义绝深悲道已孤。扫地名流今日尽，莫将故旧误吾徒。
药洲四首
刘克庄（宋代）

怪怪奇奇石，谁能辨丑妍。
莫教赞皇见，定辇入平泉。
郊居三池皆种莲自五月开至七月末无日不寓目今得七兄秋浦佳篇谨次严韵
周必大（宋代）

云锦撑舟引兴长，冉香回首惜年芳。碧筒擎雨时倾盖，红旆摇风暂亚枪。

近渚何劳攀太华，真妆应笔弄西凉。夕蟾忽散金千炬，归梦依稀到玉堂。
吊采石渡头将军
郑樵（宋代）

石头城下何纷纷，将军疋马气如云。
金鼓死兮弓矢休，势失英雄不自由。
风淅淅兮月沈沈，荻花满崖江水深。
千年江水留明月，一片将军报国心。
全州道中
徐恪（清代）

暖日晴云拨酒醅，春风一半委蒿莱。江流独上暮滩急，野戍无人山雨来。

绝壁路穷登不得，连峰势合到还开。愁心只有青猿叫，镜里霜痕两鬓堆。
水调歌头（寿韩南涧七十）
辛弃疾（宋代）

上古八千岁，才是一春秋。不应此日，刚把七十寿君侯。看取垂天云翼，九万里风在下，与造物同游。君欲计岁月，当试问庄周。

醉淋浪，歌窈窕，舞温柔。从今杖屦南涧，白日为君留。闻道钧天帝所，频上玉卮春酒，冠佩拥龙楼。快上星辰去，名姓动金瓯。
读严粲诗风撼潇湘覆江空雪月明以其一联隐括
戴复古（宋代）

笔端有神助，句法自天成。
风撼潇湘覆，江空雪月明。
苦吟非草草，妙趣若平平。
李杜诗坛上，为君题姓名。
减字木兰花 其六 七月六日晚出阁偶占
夏言（明代）

黄扉尽日。吮墨研朱挥彩笔。晚出龙楼。眉月青天挂玉钩。

凉生碧树。白玉河桥东畔路。谁道官闲。身在蓬莱未是仙。
送成季 其一
韩淲（宋代）

经月红尘共小楼，西风吹梦绕湖流。文场两地还趋走，客路他乡有去留。

壮日功名看辇路，老年心绪喜沧洲。北关门外一杯酒，潮水庙山滩上舟。
题书斋壁
陆游（宋代）

随分琴书适性情，乍寒偏爱小窗明。
旋煎甖粟留僧话，故种芭蕉待雨声。
丹药验方非畏死，文章排闷不求名。
是间幽事君知否？莫怪经秋少入城。
送漆文甫尉分宜
姚勉（宋代）

吾兄梅花冰雪臞，胸中万卷行石渠。
同生丙子自兄行，才学推兄更有余。
月中折桂仍先余，兄骑快马余蟾蜍。
一行作尉贰邑，春台春风宜吹嘘。
阿瞒彩棒谨勿设，民命今皆辙中鱼。
合得官职听自除，觅荐莫作迎逢谀。
寒斋话别酌霜月，祝子但此霜月如。
欲留不可空揽袪，兄出我处从今疎。
兄出我处从今疎，有便但寄箴规书。
诉衷情
仇远（元代）

渚莲香贮一房秋。秋叶上人头。年光鬓影偷换，堪叹不堪留。

人渺渺，事休休。恨悠悠。莼鲈不梦，也□归舟。家住沧洲。
清明前一日闻杜宇示清道芬
释德洪（宋代）

篱外花如海，閒轩小寝惊。最先闻杜宇，更觉近清明。

云怒必为雨，风和拗得晴。阿芬甘劣我，笑里恰诗成。
僧雍野堂赞
陈著（宋代）

野堂之野，大千世界。
野堂之堂，匪茅一把。
也无籓篱，也无閒架。
风月往来，云壑上下。
空空洞洞，规模广大。
是真非真，是假非假。
善哉善哉，无成无坏。
宜春再访芳公言公幽斋写怀叙事，因赋长言
郑谷（唐代）

入门长恐先师在，香印纱灯似昔年，涧路萦回斋处远，

松堂虚豁讲声圆。顷为弟子曾同社，今忝星郎更契缘。

顾渚一瓯春有味，中林话旧亦潸然。
送葛谦问
周必大（宋代）

少年扶犁事西畴，老陪英游帝王州。才高韵胜各有得，志合情亲君更优。

离筵忽席洛定鼎，戍期云异齐葵丘。君行共叹空冀北，我衰谩作周南留。

欲持菊觞止君饮，单车已戒难停辀。欲挽长条赠君别，金城柳落空悲秋。

悲秋惜别置勿道，资望久合登瀛洲。仙凡一隔在何许，指点蓬莱云气浮。
偶书二绝呈馆中旧同舍 其一
韩驹（宋代）

去年看曝石渠书，内酒均颁白玉腴。今日醉登延阁望，几人回首忆穷途。
湖州歌九十八首 其六十九
汪元量（宋代）

会同馆里紫蒙茸，兰麝飘来阵阵风。
箫鼓沸天回雁舞，黄罗帐幔燕三宫。
和三乡诗
刘谷（唐代）

兰蕙芬香见玉姿，路傍花笑景迟迟。

苎萝山下无穷意，并在三乡惜别时。
一剪梅·一剪梅花万样娇
周邦彦（宋代）

一剪梅花万样娇。斜插梅枝，略点眉梢。轻盈微笑舞低回，何事尊前，拍手相招。
夜渐寒深酒渐消。袖里时闻，玉钏轻敲。城头谁恁促残更，银漏何如，且慢明朝。
朝中措（同前代御带作）
曾觌（宋代）

功名虽未压英游。一种旧风流。人世百年须到，如今七十春秋。

当时帷幄，貂珰贵重，誉蔼朋俦。赢得尊前沈醉，浮华付去悠悠。
寄顿二主簿时在县界首部夫凿石塘河
黄庭坚（宋代）

杨柳青青春向分，遥知河曲万夫屯。
侵星部曲随金鼓，带月旌旗宿渚亹。
畚插如云声凶凶，风埃成雾气昏昏。
已令访问津头路，行约青帘共一樽。
春分前一日 其一
韩淲（宋代）

沉沉听雨坐，瓶花养香梅。鼻观得此供，息定本气回。

春阳已大壮，阴云尚难开。小窗千叶黄，眼尘一清哉。
梅所将别夜坐叙怀
舒岳祥（宋代）

相见岂无期，前年亦此时。
青山吾有约，白发子能医。
石室谁看鼎，岩泉似散丝。
老人偏重别，去路渺相思。
丰干寒拾赞
释心月（宋代）

只解踞虎头，不解收虎尾。
你若讦露人，人也讦露你。
出没虎声中，卷舒牛迹上。
半是小儿嬉，半是大人相。
春斋夜雨忆郭通微
武元衡（唐代）

桃源在在阻风尘，世事悠悠又遇春。

雨滴闲阶清夜久，焚香偏忆白云人。
息交
顾图河（清代）

君子如春风，可爱不可竭。小人如酒颜，但得暂时热。

急弦莫浪弹，一弹弦一绝。市交莫浪交，中路难固结。

惟当同心人，可与论金铁。
晓枕偶成六言六首 其六
湛若水（明代）

垂虹珊珊从天，流落人间不还。归挹飞泉洗耳，耳畔寂无尘喧。
次韵和酬
杨蟠（宋代）

涧南一啸清风发，林下重来白日长。
云远石深连鹫岭，水寒沙日似鱼梁。
漫因野老询前事，间伴幽人撷众芳。
更欲穷源情未已，知君嗔我索归忙。
龙池岩
蒋之奇（宋代）

苍龙蜕骨去已久，山根一穴如天开。寄言俗客不可入，往往白昼生风雷。
送方尊师归嵩山
王维（唐代）

仙官欲往九龙潭，旄节朱幡倚石龛。山压天中半天上，

洞穿江石出江南。瀑布杉松常带雨，夕阳苍翠忽成岚。

借问迎来双白鹤，已曾衡岳送苏耽。
喜雪谢东林
袁燮（宋代）

去冬雪意悭，稍稍腊三白。
飞霙才到地，转盼已消释。
缅怀大有才，兆见琼玉积。
今兹杳难期，春信亦已迫。
天公岂不仁，拙政难感格。
何时惬人意，四顾苦无策。
东林惠佳句，似庆平地尺。
见戏唯何甚，余方自刻责。
东林达余心，精祷凯有获。
沈水烟未收，冰花已如席。
皓皓埋群山，霏霏连数夕。
郊原迷畔岸，径畛失分画。
儿童见未曾，耆老记畴昔。
几才无此瑞，惊喜欲折屐。
皆云穷腊中，得此夜光璧。
莫言不坚牢，究竟多利益。
端能殄遗蝗，亦复滋宿麦。
欢声沸闾里，和气蠲疠疫。
老宋差自慰，足寄孤危迹。
小已不足道，吾民幸安宅。
作诗谢东林，至诚动金石。
读贾太傅传 其一
释居简（宋代）

诸老先生总未言，一言中的已先闻。守成天子恭沉默，不妒多功重少文。
前住慧林历代禅师真赞 圆照法空禅师
释怀深（宋代）

大圆镜中，真光明炬。慈中有威，击涂毒鼓。威中有慈，辟荆棘路。

无缘饰，没遮护。一切众生，睹相而悟。
海仙花诗
王禹称（宋代）

一堆绛雪压春丛，袅袅长条弄晓风。借问开时何所似，似将绣被覆薰笼。
陶渊明云三径就荒松菊犹存盖以菊配松也余读
陆游（宋代）

菊花如端人，独立凌冰霜；名纪先秦书，功标列仙方。
纷纷零落中，见此数枝黄。
高情守幽贞，大节凛介刚。
乃知渊明意，不为泛酒觞。
折嗅三叹息，岁晚弥芬芳。
道中寄同舍 其二
孙应时（宋代）

山色忽相送，江流不作声。别怀初酒醒，病骨更寒侵。

一笑已昨梦，百年明此心。故人应念我，数肯寄嘉音。
小重山（四之一）
贺铸（宋代）

玉指金徽一再弹。新声传访戴，雪溪寒。两行墨妙破冰纨。牵情处，幽恨寄毫端。

昵语强羞难。相逢真许似，镜中鸾。小梅疏影近杯盘。东风里，谁共倚阑干。
杨柳枝五首·其二
牛峤（唐代）

吴王宫里色偏深，一簇纤条万缕金。
不愤钱塘苏小小，引郎松下结同心。
罗子琳来就广漕试予以檄出至西江峡口怀古感
曾丰（宋代）

自朝连夕去，由海入江来。
紫石岩前出，青山峡外开。
秦贪徒郡县，粤僭强楼台。
陆贾严夫子，千年一倚桅。
送镇叔
强至（宋代）

三月将交雨细时，馀花扑扑柳飞飞。
已於树底闻莺恨，更向花前送客归。
暗绿几行迎去马，乱红无数落征衣。
伤春惜别锺吾辈，此际宁容瘦骨肥。
元夕同友街游
曾由基（宋代）

月韵梅梢漏未央，缓寻梦境小相羊。
万家灯火天无夜，十里绮罗风自香。
胜友何如罗粉黛，清谈端可厌笙簧。
吴侬休作筑城舞，胡越年来共一疆。
和君玉林字韵
彭汝砺（宋代）

晚日牛羊舍，清风鸟雀林。山蹊频下上，天色屡晴阴。

县令三乡念，君王万里心。事功非翰墨，酬唱故相禁。
读邵康节击壤集二十首 其九
薛瑄（明代）

手探月窟足天根，悟尽羲图造化原。嘉遁有窝甘偃蹇，观光无意羡飞骞。

诗成比赋犹堪咏，道在希夷信莫言。胜日良辰留客处，清风满抱酒盈樽。
蟠椿图为郭明龙太史题
王弘诲（明代）

沧桑衍麻姑，蓬莱深浅犹难图。蟠桃艳王母，穹昊微茫岂易睹。

蟠椿尝闻纪漆园，春秋万有六千年。一从此树名上古，至今画谱纷流传。

风流太史郭林宗，入门下马气如虹。手携此图邀赋咏，顾言献寿□阿翁。

阿翁种德如种树，百年便作万年计。□□□□雪霜姿，轮菌夙称庙廊器。

昔时朱轓骖□□，□□曾洒随车雨。茇树今留蔽芾阴，栽□□□□阳里。

迩来解组还山中，武昌云树交蒙茸。舒散形骇长自适，魏瓠齐栎将无同。

独含太液灌灵根，芝英兰蕊交暄妍。迈种发祥徵太史，秀色高标振木天。

问翁行年踰稀古，渥丹为颜雪垂耳。辟谷多应授赤松，出关傥许随仙李。

伫看丹诏下蒿莱，扶桑晓日相昭回。柳径总称鸾凤树，桃源都拟栋梁材。

我披蟠椿图，试赋蟠椿篇。繄翁人中树兮何嶙峋，吾不知其深培厚植几秋春。

祇今凝承雨露，披拂云烟，行当芘广野而凌苍旻。

觉海菩提成善果，牛山蟠木长心田，彼椿之蟠何加焉。

君不见南山桥，北山梓，俯仰垂休自今古。又不见燕山桂，惬山槐，流芳奕代何悠哉。

世间不朽终何物，惟有荣名万载难湮没。试看古来树德人，岂与寻常卉木论岁月。

君家蟠椿之树亦如此，蒙庄所称似未喻其旨。乔木何如有世臣，太史勖之而已矣。
留春令 其三
黄庭坚（宋代）

不见片时霎，魂梦镇相随著。因甚近新无据，误窃香深约。

思量模样忔憎儿，恶又怎生恶。终待共伊相见，与佯佯奚落。
题金州西园九首·江榭
姚合（唐代）

亭亭白云榭，下有清江流。见江不得亲，不如波上鸥。
有榭江可见，无榭无双眸。
赋墨雁图分得宿雁
赵希㯝（宋代）

漠漠秋汀起晚烟，半攲寒影立风前。月明应有芦花梦，飞遍江湖万里天。
和门下相公从驾幸太学
苏颂（宋代）

圣主恢儒率旧章，首冬鸣跸下胶庠。
生师褒博趋鱣序，文武端胶列雁行。
承诏敷陈商戊甲，执经环立晋袁王。
三千学者多才秀，定有同升孔子堂。
寄何凤来读书西山
李之世（明代）

是尔栖迟处，西山爽气增。孤亭悬树杪，小径入云层。

谷鸟啼窗竹，岩花缀涧藤。冷光摇碧霭，岚彩冒疏灯。
谢王成可惠鼎炉
李彭（宋代）

王郎笔若追风骠，历块过都愈奇峭。胸中好古类古人，铸鼎为炉亦臻妙。

禹金九牧知神奸，周定郏鄏垂不刊。据耳向来为上客，折足遥怜空汗颜。

颜率游谈聊贳患，纳郜臧孙贻直谏。沦亡泗水盖厚诬，得自汾阴乱真赝。

孰如此鼎形瑰奇，皤腹云雷差次之。上有苍虬肉倔强，隐映么么微螽斯。

明窗净几香氤氲，蔼如黄云覆晏温。拜嘉讵意获此宝，子孙父已传仍昆。
霜花
朱珙（宋代）

青女铅华和露调，残妆洗却冻难消。光如银粟铺宫瓦，凝似琼难积板桥。

冷艳分随朝日泮，寒威不受晚风飘。棱棱绝胜孤山雪，差并江梅缀玉条。
送文总管朝燕四首
刘应凤（宋代）

满眼平畴草自春，乌鸦无数是耘丁。
鬼神如奉君王问，为说东南燐火青。
避暑近村偶题
陆游（宋代）

乞得身归荷圣时，登临筋力未全衰。
楚祠草合三叉路，隋寺苔侵半折碑。
孤店不妨乘月宿，扁舟频为看山移。
红麈冠盖真堪怕，还我平生白接篱。
二十八日残雪不消怀旧
方回（元代）

老眼今犹见雪明，几番绝景慰生平。
三高祠畔吴江棹，百战军前鄂汉城。
颠沛艰难垂欲死，登临慷慨谩多情。
骆驼乳紫青貂暖，老矣无由再玉京。
送丁廓秀才归汝阴二首
王安石（宋代）

好去翩然丁令威，昔人且在不应非。
淮云岂与辽天阔，想复留情故一归。
山中送故人子之朱厓
张穆（明代）

云山久卧已忘情，感子无家万里行。可惜一身轻似线，倩谁收取断风筝。
经锄
陈藻（宋代）

两间陋屋牖经锄，经是心明锄是蔬。
种果始初花可玩，绕墙藤是实堪储。
若能栖止身为凤，何必奔驰食要鱼。
人见此间无五亩，谁知艺圃本宽舒。
丹霞山居十二首 其五
释函是（明代）

启户竟何之，行行空自知。三休林下径，独照岛边池。

日落云根透，风摇竹影移。都因心想憩，嬴得目前机。
渔家傲 其十五
夏言（明代）

水满池塘今日霁。波融水暖鸳鸯睡。夹岸桃红新柳细。

邀客醉。兰舟尽有西湖意。

乳燕鸣鸠喧屋际。晴云绕户笼苍桧。花影重重鸟声碎。

醒昼寐。海棠过雨偏娇丽。
和袭美题支山南峰僧次韵
陆龟蒙（唐代）

眉毫霜细欲垂肩，自说初栖海岳年。万壑烟霞秋后到，

一林风雨夜深禅。时翻贝叶添新藏，闲插松枝护小泉。

好是清冬无外事，匡林斋罢向阳眠。
鄂归寄占憨上人
吴寿平（清代）

不见融公久，尘氛扫未开。秋风辞鄂渚，落月梦苍苔。

何日经岩下，重来谒辨才。云笺先此寄，不待折寒梅。
雨后壶山看桃花已过半矣
李宗瀚（清代）

尘中那有插脚处，闭门听雨春将暮。今朝好鸟唤新晴，携酒寻花过江去。

人为花忙花待人，咫尺不隔仙壶路。繁英纵减饶妩媚，灼灼余霞纷绮布。

蝶阑莺咽客始来，风软云轻天若护。我今闲放无町畦，万事抛除付芒屦。
陆汝陈兄七十作长句寿之
王世贞（明代）

陆翁少年颇读书，赤手那敢攀公车。曾妇炊梨不解熟，陶儿觅栗安其愚。

自谓东吴一男子，长贫不合为徂使。酒肠欲斗灌将军，心计宁论桑御史。

偶然策棰游燕京，词组悬河坐上惊。后阁初开王处仲，青娥解赠韩君平。

此娥不独称国色，又是西来马肝石。一拂能令颜渥丹，再拂能令鬓丝黑。

小槽压得真珠红，金丝玉鲙玳瑁雄。谁能放箸无言好，若个行杯肯放空。

以兹陆翁殊意气，箕踞掀髯少流辈。谈锋让我秃麈毛，眼色从它落牛背。

有时高诵人相经，指点顾盻纷纵横。但令一事作唐举，何妨百客皆刚成。

陆翁陆翁今七十，犊力驹心才十七。从今烂醉一万场，扪虱桑榆看斜日。
【双调】对玉环带清江引　四景题诗
汤舜民（元代）

郎上孤舟，片帆无计留。妾倚危楼，寸心无限愁。红雨打船头，苍烟迷渡口。
眼底阳关，今宵何处宿？梦里阳台，此情何日休？这番相思直恁陡，名利相迤逗。
未够两宵别，又早三分瘦，五花诰几时得到手。
江雨淋淋，梅垂无数金。庭树阴阳，蝉鸣不调琴。鹦鹉罢双斟，鸳鸯闲半枕。
粉汗浸浸，碧筒羞自饮。神思沉沉，白头愁自吟。青鸾晓来传信音，昨夜灯花谶。
且教宁耐些，别不叮咛甚，刚写道小生除翰林。懒听笙歌，酒空金叵罗。倦对妆
盒，尘蒙珠络索。眉黛扫青蛾，髻云松翠螺。人在鸣珂，功名都蹬脱。路阻关河，
音书越间阔。西风小亭黄叶多，镇日垂帘幕。鸾钗颠倒簪，鸳枕弯ㄣ卧，孤飞
儿应似我。
去岁观梅，折花亲赠君。今岁观梅，对花不见人。别处恋新婚，抛离美眷姻。
使得囊空，心儿不自忖。寄得书来，话儿不甚准。秀才每则理会虚调文，就里没
公论。不趁雨云期，只待风雷信，急回来土牛儿鞭罢春。　闺怨
罗袖偷掩，泪珠凝粉腮。宝镜羞看，鬓云松玉钗。飞絮点香阶，落红铺翠苔。
去了青春，青春不再来。巴到黄昏，黄昏怎地捱？推开绿窗邀月色，问月人何在？
欢娱往日多，烦恼今番煞，将一片惜花心愁窖里埋。
香透帘栊，藕花风渐生。影上阑干，梧桐月正明。何处理银筝？谁家调玉笙？
空有佳音，住音不待听。料想归期，归期未有程。他卖词章在柳营花阵里逞，不
管人孤另。扯破紫香囊，摔碎青铜镜，西厢下再不和月等。满泛霞杯，羞歌白苎
词。浓蘸霜毫，倦题红叶诗。心绪乱如丝，人情薄似纸。待害相思，相思干害死。
投至别离，别离何似此。恨天涯寡情游荡子，堕却青云志。烟花惹梦魂，风月关
心事，便那里步蟾宫折桂枝。
孔雀屏开，半遮银蜡光。翡翠衾寒，多薰宝篆香。枕剩绣鸳鸯，钗闲金凤凰。
恨杀飘蓬。飘蓬薄幸郎。瘦损风流，风流窈窕娘。梅花影儿才上窗，越恁添愁况。
砧声耳畔来，月色帘前晃，问离人断肠也不断肠。
石左藏挽诗二首
文同（宋代）

昔年陪宴上崏台，一听新歌一举杯。
此会如今嗟已矣，拟将何调寄余哀。
龙图张公挽词三首 其一
范纯仁（宋代）

仪凤来丹穴，麒麟瑞圣时。壶冰凝雅操，冠玉耸英姿。

敦阅今儒将，循良古吏师。未登台鼎贵，胡不到期颐。
花心动
刘基（明代）

烟雨池塘，盻花枝、垂垂向人如泣。燕子乍归，帘幕馀寒，语困画梁双立。

晓光摇帐惊眠起，□□□、莺簧犹涩。断肠处、丝繁絮乱，子规声急。

只恐芳时易戢，便不待秋风，粉销香浥。半掩绮窗，深锁重门，天静月华将入。

素琴弹尽离凤调，凄风与、愁云交集。夜迢递、罗襟旧痕又湿。
洒然堂
张舜民（宋代）

何必徜徉水石间，听君言语已孱颜。
三湘尽处犹逢竹，五岭回时却见山。
吏案总教如雁雁，灵源我且似鸥閒。
天边猿鹤皆相识，惟欠携筇日往还。
六月二十八日立秋
方回（元代）

平生为客太匆匆，已上西江又复东。
只信一朝飞舴艋，何知五度落梧桐。
绝怜牛女常遭谤，粗足莼鲈不叹穷。
世外世间异天壤，政须深谷卧秋风。
文妇词
元淮（元代）

掠起云鬟赋小诗，文窗昼永笋初肥。木香架畔蔷薇落，帘幕无风燕子飞。
诚斋待月
杨万里（宋代）

红稠碧秀暗山园，只有诚斋眼界宽。月近竹梢偏不上，要人不看要人看。
步出虎山桥作
屈大均（明代）

二汇太湖通，桥横玉镜中。云光晴在水，雪气冷含风。

鹭下多盘石，乌啼只故宫。花开先柳叶，斟酌白还红。
二月四日作
陆游（宋代）

早春风力已轻柔，瓦雪消残玉半沟。
飞蝶鸣鸠俱得意，东风应笑我闲愁。
常惺惺室
五迈（宋代）

性命一同源，万善天所赋。
五行水生智，正以虚明故。
先生原命宫，水与金夹辅。
清质自生明，冰壶澄月露。
穷理以致用，干事必正固。
与国作耆龟，应物公权度。
所以常惺惺，一室神明护。
室外中主人，寿比乔松数。
廷植侄得男朱文昭寄诗於汤饼集即席和韵
陈傅良（宋代）

喜说徐卿得二雏，吾家波及亦君余。
青衫手板宜从此，断简家藏莫付渠。
但欲健如黄犊走，不妨错写弄麞书。
更看汤饼频频供，笑索梅花到岁除。
再见王进之于潭王即有岳鄂之行赠之四首
赵蕃（宋代）

我客犹湖外，君行返汉中。
乖离从此异，邂逅复兹同。
始见忘曾识，徐言乃渐通。
怪来颜重渥，深感鬓成蓬。
江陵送客归河北
杨衡（唐代）

远客归故里，临路结裴回。山长水复阔，无因重此来。

聊将歌一曲，送子手中杯。
春寒
周紫芝（宋代）

杨柳毵毵一水间，梅花憔悴雨𩆓𩆑。春愁已自难禁酒，病骨何由更耐寒。